อายุ34ปีค่ะ ปัจจุบันคุมกำเนิดแบบใส่ห่วง แต่อยากเลื่อนเมนส์เพราะมีแพลนไปตจว. โดยขอคำแนะนำจากพยาบาลในวันที่ไปPV เขาแนะนำให้ทานยาคุมกำเนิด(เมอซิลอน)เพื่อเลื่อนเมนส์ได้ โดยให้ทานวันแรกที่เมนส์มา(ทานวันแรกวันที่16กค)จนวันนี้ผ่านมา12วัน เมนส์ยังไม่หมด (ผ้าอนามัยวันละ2-3แผ่น/วัน) 1.อยากทราบว่า เมนส์มาเยอะ เป็นเรื่องปกติของการทานยาคุมไหมคะ 2.แล้วเดือนต่อไป ต้องทานยังไง เริ่มทานแผงใหม่ต่อได้เลยหรือต้องหยุด7วันค่อยเริ่มแผงใหม่ดีคะ..รบกวนด้วยค่ะ
สวัสดีค่ะ การเลื่อนประจำเดือนโดยการใช้ยาคุมกำเนิดนั้น มักใช้ยาคุมกำเนิดชนิดฮอร์โมนรวมแผงละ 21 เม็ด โดยจริงๆแล้วยาคุมประเภทนี้จะต้องกินจนหมดแผงและหยุดกิน 7 วันก่อนเริ่มแผงใหม่ ซึ่งหลังจากหยุดกินยาคุมกำเนิดประมาณ 1-3 วันจะมีประจำเดือน แต่หากต้องการเลื่อนประจำเดือน ให้เริ่มกินยาคุมกำเนิดแผงใหม่โดยไม่ต้องหยุดกินเป็นระยะเวลา 7 วัน ก็จะเป็นการเลื่อนประจำเดือนไปได้ หรืออีกแบบก็คือกินยานอร์เอทีสเตอโรน (Norethisterone) ซึ่งเป็นยาที่มีฤทธิ์คล้ายฮอร์โมนโพรเจสเทอโรนในร่างกาย ทำให้้เยื่อบุผนังมดลูกหนาตัว ไม่หลุดออกมาเป็นประจำเดือน ใช้กินก่อนวันที่จะมีประจำเดือนประมาณ 2-3 วัน พอต้องการให้ประจำเดือนมาก็ให้หยุดกินในกรณีนี้ไม่แน่ใจว่าใช้แบบใด แต่ไม่ว่าจะเป็นวิธีใดนั้น ไม่ควรมีเลือดออกติดต่อกัน 12 วันโดยเลือดยังไม่หยุด ดังนั้นในตอนนี้ควรไปพบแพทย์ นำยาที่กินไปให้แพทย์ดูและแจ้งวิธีการกินกับแพทย์อย่างละเอียด ถ้ากินอย่างถูกต้องแล้ว แต่ยังมีเลือดออกผิดปกติ อาจจะมีสาเหตุอื่นๆเช่นการติดเชื้อหรือมีเนื้องอกของอวัยวะสืบพันธุ์ที่ต้องตรวจหาสาเหตุต่อไปค่ะ